एदे अलावा स्मैलपुरी होरें अपने किश गीत लोक धुनें पर बी लिखे दे न। इंदा इक अति मश्हूर ते लोक-प्रिये गीत, “भला शपाइया डोगरेआ” जेह‌्ड़ा अज्ज बी डोगरा घरानें च, ब्याह्-कारजें बगैरा दी खुशियें दे मौकें पर गया ज़ंदां ऐ ते जान्नियें दे अग्गें बज्जने आले बाजें च बजाया जंदा ऐ, बी डोगरी दे इक मश्हूर लोक गीत, “भला मियां मंगलोटुआ, राहे बिच्च बंगलू तेरा ते पल भर बौह्‌‌ना दे” दी धुनै पर गै लिखेआ गेदां ऐ। इस्सै तर्ज़ दा इक होर बी लोक गीत ऐ जेदी इक पंक्ती दे बोल इस चाल्ली न, “भला मियां मनेजरा मालतया दिया छामां, ते पल पर बौह्‌ना दे।” इनें दौने लोक-गीतें दी धुन भाएं इक गै पर दौने दे बोल बक्खरे-बक्खरे न। आखने दा मतलब ए ऐ जे स्मैलपुरी होरें ए गीत भाएं लोक गीतै दी धुन लेइयै गै लिखे दा ऐ पर एदे बोल्लें दी मठास, कोमलता ते मनै दी अथाह् गैह्‌राइयें गी छूई लैने दी शक्ति कुसै बी लोक गीतै कोला घट्ट नेईं।